Coaliţia PSD-PNL se reunește, luni, în ședință, pentru a definitiva candidații comuni la sectoarele Bucureștiului și lista comună la alegerile locale. Totodată, este de așeptat numele candidatului care va deschide lista la alegerile europarlamentare, după retragerea Ramonei Chiriac.
Coaliția de guvernare va definitiva, luni, candidaturile comune la sectoarele din București dar și în mai multe municipii, precum Timișoara, Brașov și Bacău, conduse în acest moment de primari USR, municipii care, așa cum spunea președintele PNL, Nicolae Ciucă, trebuie "recâștigate".
"Pe noi ne interesează, la nivelul coaliţiei, să recâştigăm primăriile municipiilor unde nu avem primari", a spus Ciucă. În teritoriu, situația se complică. La Timișoara, PNL Timiș a declarat că se opune "alianței contra naturii" cu PSD.
Delegația PNL Timiș la Consiliul Naţional Extraordinar al liberalilor a votat împotriva alianței cu social-democrații la alegerile locale. Iar ministrul Justiției, Alina Gorghiu, a declarat recent că este "mai sănătos" ca colaborarea cu social-democrații să se rezume doar la alegerile europarlamentare.
"Da, cred că e foarte sănătos să rămână la nivelul de europarlamentare. La locale fiecare are primarii lui, aleşii lui, mesajele lui. Ne descurcăm bine separat la locale", a spus Gorghiu.
Coaliția va decide candidații susținuți de PSD și PNL la primăriile de sector ale Capitalei. Potrivit unor surse, George Tuță va fi desemnat de PNL la Sectorul 1 și Ciprian Ciucu la Sectorul 6. Situație în care PSD va desemna candidații pentru Sectorul 2 și Sectorul 5. Iar Robert Negoiță va rămâne la Sectorul 3 și Daniel Băluță la Sectorul 4.
În privința candidatului care va deschide lista la alegerile europarlamentare, după retragerea Ramonei Chiriac, sunt vehiculate două nume, Mihai Tudose și Rareș Bogdan.